CHAYO บวก 3% โบรกฯคาดกำไรไตรมาส 3 โต 19% รับรายได้ NPL-ติดตามหนี้สดใส
CHAYO บวก 3% โบรกฯคาดกำไรไตรมาส 3 โต 19% รับรายได้ NPL-ติดตามหนี้สดใส โดย ณ เวลา 16.01 น. ราคาอยู่ที่ระดับ 8.10 บาท บวก 0.25 บาท หรือ 3.18% สูงสุดที่ระดับ 8.25 บาท ต่ำสุดที่ระดับ 7.90 บาท ด้วยมูลค่าการซื้อขาย 91.36 ล้านบาท
9 พ.ย. 2563

ผู้สื่อข่าวรายงานว่า ราคาหุ้น บริษัท ชโย กรุ๊ป จำกัด (มหาชน) หรือ CHAYO ณ เวลา 16.01 น. อยู่ที่ระดับ 8.10 บาท บวก 0.25 บาท หรือ 3.18% สูงสุดที่ระดับ 8.25 บาท ต่ำสุดที่ระดับ 7.90 บาท ด้วยมูลค่าการซื้อขาย 91.36 ล้านบาท

ด้าน บล.ทรีนีตี้ ระบุในบทวิเคราะห์ แนะนำ “ถือ” CHAYO ราคาเป้าหมาย 8.50 บาท/หุ้น โดยคาดว่ากำไร 3/63 ที่ 37 ล้านบาท อ่อนตัว 27% จากไตรมาสก่อน แต่ยังเติบโต 19% จากช่วงเดียวกันเมื่อปีก่อน โดยคาดรายได้จาก NPL ปรับตัวเพิ่มขึ้นตามมูลหนี้ที่ลงทุนซื้อมาในช่วงครึ่งปีแรก ขณะที่รายได้จากการให้บริการติดตามทวงถามหนี้คาดว่าจะดีขึ้นเล็กน้อยตามสภาวะเศรษฐกิจที่ดีขึ้นจากไตรมาสก่อน
ทั้งนี้ ปัจจัยกดดันหลักเมื่อเทียบกับไตรมาสก่อน คือ กำไรจากการขาย NPA ที่ลดลง เนื่องจากในไตรมาสนี้คาดไม่มีการขาย NPA ด้านค่าใช้จ่ายในการดำเนินงานค่อนข้างทรงตัว แต่อาจเห็นสำรองหนี้ (ECL) ลดลงเล็กน้อย เนื่องจากสภาวะเศรษฐกิจที่ดีขึ้น และการเปิดดำเนินงานของกรมบังคับคดี ทำให้ภาพรวมการจัดเก็บดีขึ้น อีกทั้งในไตรมาสก่อนบริษัทยังได้มีการตั้งสำรองสำหรับหนี้ไม่มีหลักประกันบางส่วนไปแล้ว
สำหรับกำไรงวด 9 เดือนที่คาดคิดเป็นราว 84% ของประมาณการทั้งปีที่ทำไว้ที่ 147 ล้านบาท จึงยังคงประมาณการเดิมไว้ อย่างไรก็ตามปรับประมาณการกำไรปี 2564 ขึ้น ราว 26% จากประมาณการก่อนหน้า เนื่องจากคาดว่าจะเห็นกำไรจากการขาย NPA เพิ่มขึ้น หลังมีทรัพย์หลายแปลงที่อยู่ระหว่างการเจรจา อีกทั้งรายได้ในส่วนของ NPL มีแนวโน้มเพิ่มขึ้นเช่นกัน เนื่องจากคาดว่าในช่วงปลายปี 2563 จะมีการเข้าซื้อหนี้อีกค่อนข้างมาก ซึ่งหนี้ที่ซื้อมาจะสามารถรับรู้รายได้ได้ทันทีตามมาตรฐานบัญชี TFRS9
ทั้งนี้ ให้ราคาเป้าหมายใหม่สำหรับปี 2564 ที่ 8.50 บาท อิง PBV 4.5 เท่า ด้วยโอกาสในการซื้อหนี้เพิ่มเติม และการขาย NPA ทำให้กำไรปีหน้ายังดูสดใส แต่ Upside ยังค่อนข้างจำกัด จึงยังคงแนะนำเพียง “ถือ”